Tisztelt Képviselő-testület!

Álmosd és Újléta Község Önkormányzata Képviselő-testületeinek határozatai alapján, döntésének megfelelően 2013. január 1-jével létrejött az Álmosdi Közös Önkormányzati Hivatal (a továbbiakban: Hivatal).

Az államháztartásról szóló törvény végrehajtásáról szóló 368/2011.(XII.31.) Kormányrendelet (a továbbiakban: Ávr.) 24.§-ában foglaltak szerint: „(2) A helyi önkormányzat által irányított költségvetési szervek közül az önkormányzati hivatal költségvetési bevételi előirányzatai és költségvetési kiadási előirányzatai között az önkormányzati hivatal nevében végzett tevékenységekkel kapcsolatos költségvetési bevételeket és költségvetési kiadásokat kell megtervezni.”

A Hivatal irányító szerve – jogszabály erejénél fogva – a székhely önkormányzat képviselő- testülete – így költségvetése Álmosd Község Önkormányzata költségvetésébe épül be.

A Hivatal 2018. évi költségvetési kiadásainak és bevételinek tervezése és bemutatása a Magyarország 2018. évi központi költségvetéséről szóló 2017. évi C. tv. (a továbbiakban: költségvetési törvény), az Államháztartásról szóló 2011. évi CXCV. törvény 23-24 §-ai; a Magyarország gazdasági stabilitásáról szóló 2011. évi CXCIV. törvény; az államháztartásról szóló törvény végrehajtásáról szóló 368/2011. (XII. 31.) Korm. rendelet 24-28.§-ai (Ávr.); a kormányzati funkciók, államháztartási szakfeladatok és szakágazatok osztályozási rendjéről szóló 68/2013. (XII. 29.) NGM rendelet, valamint az államháztartás számviteléről szóló 4/2013. (I. 11.) Korm. rendelet előírásai alapján történik.

A Hivatal 2018. évi költségvetését az alábbi indoklással terjesztem a képviselő-testület elé: A 2018. évi létszám-előirányzat, a Hivatal Megállapodásban rögzített álláshelyeinek száma (szakmai létszáma) 14 fő, melyből 1 fő jegyző, 1 fő aljegyző és 12 fő ügyintéző.

BEVÉTELEK

1. Állami támogatás

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 84.§ (4) bekezdése szerint: „A hivatal működési költségét az állam – az adott évi központi költségvetésről szóló törvényben meghatározott mértékben, és a hivatal által ellátott feladataikkal arányban – finanszírozza, amelyet a székhelytelepülés, valamint a megye részére, e célra elkülönített számlájára folyósít.”

A költségvetési törvény 2. sz. mellékletében foglaltak szerint:

A települési önkormányzatok működésének támogatása

a) Önkormányzati hivatal működésének támogatása

FAJLAGOS ÖSSZEG: 4 580 000 forint/fő

A központi költségvetés támogatást biztosít az önkormányzati hivatal működési kiadásaihoz a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) szerint 2016. január 1-jén működő, illetve a Mötv. 85. § (3a) bekezdés alapján történő kijelölés szerinti hivatali struktúrának megfelelően. Amennyiben bírósági döntés alapján év közben változik a közös hivatali struktúra, vagy év közben megváltozik a közös hivatal székhelye, azt az érintett önkormányzatok egymás között pénzeszközátadással rendezik.

A támogatás meghatározása az elismert hivatali létszám alapján a személyi és dologi kiadások elismert átlagos költségei figyelembevételével történik. Közös önkormányzati hivatal esetében a támogatásra a székhely önkormányzat jogosult.

Az elismert hivatali létszám a számított alaplétszám korrekciós tényezőkkel korrigált összege.

A költségvetési törvény által meghatározott képlet szerint, az elismeri hivatali létszám: 9,11.

Az elismert hivatali létszám nem alkalmazási korlátot, vagy szabályt jelent, hanem egy matematikai együtthatót, mellyel a támogatás fajlagos összegét kell szorozni. A Hivatal engedélyezett létszámát a Hivatalhoz tartozó települések önkormányzatainak Képviselő-testületei szabadon határozzák meg, a jogszabályi előírások, az elvégzendő feladatok függvényében, az állami finanszírozás mértékétől és az Önkormányzatok költségvetési teherbírásától függően.

2. Önkormányzatok hozzájárulása:

A Megállapodás 9.2. pontja szerint:

„9.2. Újléta Község Önkormányzata negyedévente, az azt követő 15 napon belül köteles gondoskodni a közös önkormányzati hivatalra tekintettel folyósított állami támogatás 8.3. pontban foglaltak szerinti megosztása alapján a rendszeresen jelentkező általános működési kiadások fedezetére szolgáló összeg Álmosd Község Önkormányzata részére történő átutalásáról, amennyiben azt a településre jutó állami támogatás teljes mértékben nem fedezi. Rendkívüli kiadások esetén a kifizetés teljesítését megelőzően Újléta Község Önkormányzata gondoskodik a teljes összeg átutalásáról a központi támogatás kiegészítéseként.”

KIADÁSOK

1. A kiadási oldalon a legtekintélyesebb tétel, az eddigi évekkel összhangban a személyi juttatások összege és azok járulékai. A 2018. évben bérpolitikai intézkedésre központilag (immár 11. évben) – előreláthatólag - nem kerül sor. A köztisztviselői illetményalap a képviselő-testületek döntése alapján az Álmosdi Közös Önkormányzati Hivatalnál a 2018. évben 50.000 Ft.

Az előirányzat a Hivatal köztisztviselőinek személyi jellegű kiadásait tartalmazza. A köztisztviselők illetménye a Kttv. szerinti besorolás és a teljesítményértékelés alapján – az elmúlt évek gyakorlatát alapul véve – került megállapításra.

A kiadások között tervezésre került a 2018. évi cafetéria-keret, 200.000 Ft/fő összeggel, mely keretösszeg a juttatást terhelő kifizetői adó- és járulék vonzatokat is tartalmazza.

A kiadási előirányzat tartalmazza a társult önkormányzatok képviselő-testületei által megalkotott, a köztisztviselőket megillető juttatásokról és támogatásokról szóló rendeletben és a hatályos szabályzatokban foglaltakat, valamint a képernyő előtti munkavégzéshez szükséges védőszemüveg megvásárlásához pénzügyi támogatás, a bankszámla hozzájárulás fedezetét.

2. A szociális hozzájárulási adó összege a személyi juttatás előirányzatához igazodik.

3. A dologi kiadások előirányzatának megtervezése alkalmával a Hivatal 2017. év során teljesített kiadásai kerültek alapul vételre. A kiadások a Hivatal 2017. évi működésével, a Hivatalnál jelentkező, indokolt költségek figyelembe vételével kerültek tervezésre. A Hivatal dologi, működési kiadásai a Megállapodás vonatkozó pontjai értelmében azokat az előirányzatokat tartalmazzák, amelyek a közös feladatellátást szolgálják.

A Hivatal működési célú előirányzatainak a meghatározásánál a biztonságos üzemeltetéshez, fenntartáshoz a szükségesen elégséges előirányzatok kerültek tervezésre, a 2017. évi tapasztalatok alapján.

4. Felhalmozási kiadásként a Hivatal biztonságos feladatellátásához, a legszükségesebb számítástechnikai, irodatechnikai eszközök cseréjéhez, pótlásához szükséges előirányzat került tervezésre.

A hivatali feladatellátás finanszírozása 2017-ben zökkenőmentesen valósult meg, a társult önkormányzatok szoros, határidőket és finanszírozási szabályokat betartó együttműködésével.

2018. év során is, a Hivatal működése ezen együttműködéssel válik biztosíthatóvá.

Fentiekre tekintettel javaslom az Álmosdi Közös Önkormányzati Hivatal 2018. évi költségvetésének előterjesztés szerint tartalommal való jóváhagyását, a határozati javaslatnak megfelelően.

Álmosd, 2018. február 13.

dr. Medve Erzsébet

jegyző

***Határozati javaslat:***

**…/2018. ( …...) Számú**

**H a t á r o z a t**

**Álmosd Község Önkormányzatának Képviselő-testülete**

az Álmosdi Közös Önkormányzati Hivatal 2018. évi költségvetését a jegyzőkönyv melléklete szerint jóváhagyja.

A képviselő-testület megbízza Álmosd Község Polgármesterét, hogy a közös hivatal költségvetése Álmosd Község Önkormányzatának 2018. évi költségvetésébe való beépítéséről gondoskodjon.

A Képviselő-testület megbízza a jegyzőt, hogy a költségvetés végrehajtásáról gondoskodjon.

**Felelős:** Tóth Sándor polgármester és dr. Medve Erzsébet jegyző

**Határidő:** értelemszerű

***Határozati javaslat:***

**…/2018. ( …...) Számú**

**H a t á r o z a t**

**Újléta Község Önkormányzatának Képviselő-testülete**

az Álmosdi Közös Önkormányzati Hivatal 2018. évi költségvetését a jegyzőkönyv melléklete szerint jóváhagyja.

A képviselő-testület megbízza Álmosd Község Polgármesterét, hogy a közös hivatal költségvetése Álmosd Község Önkormányzatának 2018. évi költségvetésébe való beépítéséről gondoskodjon.

A Képviselő-testület megbízza a jegyzőt, hogy a költségvetés végrehajtásáról gondoskodjon.

**Felelős:** Tóth Sándor polgármester és dr. Medve Erzsébet jegyző

**Határidő:** értelemszerű